बहुप्रतीक्षित फाइनल
फसल फुटबलमा सर्वाधिक १२ लाख पुरस्कार राशिको मदन भण्डारी स्मृति इटहरी गोल्डकपको शनिबार विजेता बन्न मनाङ मस्र्याङी र थ्रीस्टार क्लब यति बेला अन्तिम तयारीमा छन्। दुई वर्षको अन्तरालमा शनिबार फाइनलमा दुई टोलीबीच इटहरी रंगशालामा पहिलो भेट हुँदै छ। पछिल्लोपल्ट राष्ट्रिय लिगमा थ्रीस्टारले मनाङलाई २–० ले पराजित गरेको थियो। नेपाली फुटबलका दुई सशक्त टोली एकअर्काको कमजोर र बलियो पक्षबारे समीक्षा गर्दै रणनीति बुनिरहेका छन्। 
काठमाडौँ — फसल फुटबलमा सर्वाधिक १२ लाख पुरस्कार राशिको मदन भण्डारी स्मृति इटहरी गोल्डकपको शनिबार विजेता बन्न मनाङ मस्र्याङी र थ्रीस्टार क्लब यति बेला अन्तिम तयारीमा छन्। दुई वर्षको अन्तरालमा शनिबार फाइनलमा दुई टोलीबीच इटहरी रंगशालामा पहिलो भेट हुँदै छ। पछिल्लोपल्ट राष्ट्रिय लिगमा थ्रीस्टारले मनाङलाई २–० ले पराजित गरेको थियो। नेपाली फुटबलका दुई सशक्त टोली एकअर्काको कमजोर र बलियो पक्षबारे समीक्षा गर्दै रणनीति बुनिरहेका छन्। एन्फासँगको क्षतिपूर्ति विवादका कारण थ्रीस्टारले डेढ वर्ष कुनै पनि प्रतियोगितामा सहभागिता जनाएन। यता मनाङ जारी सिजनमा चितवन र दुहबी गोल्डकपको उपाधिसँगै अन्य दुईमा उपविजेता बनेको छ। आधिकारिक रूपमा थ्रीस्टारले डेढ वर्ष सम्म नखेले पनि उसका खेलाडीले विभिन्न प्रतियोगितामा व्यक्तिगत सहभागिता जनाएर आफूलाई अब्बल साबित गर्दै आएका छन्। त्यसैले उनीहरूले खप्तड गोल्डकपमा झापा ११ माथि जित हासिल गरेर सफल पुनरागमनको संकेत गरेका थिए।यस प्रतियोगितामा थ्रीस्टार क्वाटरफाइनलमा एपीएफ र सेमीफाइनलमा त्रिभुवन आर्मी क्लबलाई हराउँदै उपाधि दाबेदार बनेको हो। विपक्षीलाई पूरै दबाबमा राखेर स्कोर निकाल्ने थ्रीस्टारको आफ्नो रणनीति निकै फलदायी छ भने टिम गेम खेल्दै विपक्षीविरुद्ध सहज स्कोर निकाल्न खप्पिस छन् मनाङका खेलाडीहरू। थ्रीस्टार टोली विक्रम लामाको कप्तानीमा अनन्त तामाङ, विजय धिमाल, रञ्जित धिमाल, नीराजन खड्का, बुद्ध चेम्जोङ, विमल घर्तीमगर लगायत केही विदेशी मूलका खेलाडी लिएर मैदानमा उत्रने छ। यता, पूर्व राष्ट्रिय कप्तान अनिल गुरुङको नेतृत्वमा सन्तोष साहुखल, हेमन गुरुङ, विशाल राई, सुजल श्रेष्ठ, विमल बस्नेत, विराज महर्जनसहित विदेशी मूलका खेलाडीको साथमा मनाङ फाइनल पुगेको छ। मनाङका प्रशिक्षक छिरिङ लोप्साङले पुरानै खेलाडीको सेट मैदानमा उतार्ने बताए। एक विदेशी खेलाडी थप हुने सम्भावना रहेको बताए पनि को थपिँदै छन् भन्ने खुलाएनन्। पछिल्लो समय सन्तोष (साहुखल) को आगमनले एउटा अभाव पूरा गरेको उनले तर्क थियो। थ्रीस्टारसँग पहिले खेल्दै र जित्दै पनि आएको टिम भएकाले यो फाइनल प्रतिस्पर्धात्मक रहने र जसले पाएका अवसर सदुपयोग गर्‍यो उसैले उपाधि उचाल्ने लोप्साङको भनाइ थियो। उनले सशक्त प्रतिद्वन्द्वी थ्रीस्टारसँग दुई वर्षपछि आफूहरूको भेट हुन लागेको खुसी लागेको बताए। ४–४–२ को रणनीतिमा उत्रने तयारी मनाङको छ।मनाङका कप्तान अनिल गुरुङले खेल कठिन हुने बताउँछन्। उनले जसले चाँडो अवसर सदुपयोग गर्न सक्यो जित उसैको हुने बताए। थ्रीस्टार इटहरी गोल्डकप जितेर आफ्नो पुरानो साख फर्काउने दाउमा छ। थ्रीस्टारका प्रशिक्षक मेघराज केसीले डेढ वर्षपछि खेलमा फर्किएकाले केही गर्नुपर्छ भन्ने जोसले खेल्ने बताए। पहिलेको स्थानमा स्थापित हुन बढी मिहिनेत आवश्यक रहेकाले आफूहरूले त्यो गरिरहेको उनले बताए। ‘मनाङ पनि राम्रो टिम हो। हामीले सबै टिमलाई उत्तिकै महत्त्वसाथ हेरेका छौं। टिमको एकता नै पहिलो जित्ने आधार हो,’ केसीले भने, ‘४–४–२ कै रणनीतिमा मैदान उत्रन्छौं।’इटहरी रंगशालाका बाँस र सिमेन्टको प्यारापिटमा झन्डै ५ हजार दर्शक अटाउँछन्। तर, फाइनलमा बढी दर्शक आउने अनुमान आयोजकको छ। राष्ट्रिय जागृति क्लबका अध्यक्ष सन्जिव ढुंगाना शुक्रबार बिहानैदेखि मैदानमा पानी कटाउन र बाँसको प्यारापिट मर्मतमा खटिएका थिए। उनले भने, ‘फाइनलमा झन्डै ६ हजार दर्शक आउने अनुमान गरेका छौं र त्यहीअनुसार तयारी पनि छ।’ यसअघि जागृति क्लबले इटहरी गोल्डकप जनता प्राविको खेलमैदानमा आयोजना गरेको थियो। जहाँ करिब २ हजार दर्शक अट्थे। मदन भण्डारी स्मृति गोल्डकप इटहरीमा पहिलोपल्ट आयोजना गरिए पनि राष्ट्रिय जागृति क्लब आयोजक भएर गोल्डकप खेलाएको यो १२ औं संस्करण हो। ५१ वर्षअघि स्थापना भएको राष्ट्रिय जागृतिले आठौं संस्करणसम्म स्वर्गीय दानबहादुर फुयाँल स्मृति गोल्डकप आयोजना गर्‍यो। त्यसपछि उक्त नामलाई परिवर्तन गरी तीन वर्षसम्म इटहरी गोल्डकप गरेको हो। यसपल्ट विजेता र उपविजेताले क्रमश: १२ लाख र ५ लाख पुरस्कार जित्ने छन्। सर्वोत्कृष्ट खेलाडीलाई ४२ इन्चको टीभी र २५ हजार नगद प्रदान दिइनेछ। विधागत उत्कृष्ट खेलाडीलाई जनही २० हजार रुपैयाँ प्रदान गरिनेछ। 